**2025/06/04 // Pranešimas žiniasklaidai**

**Netoli Vilniaus oro uosto iškilo naujas oro linijų „Avion Express“ biuras**

**Lietuvoje įsikūrusios ir visame pasaulyje veikiančios ACMI (lėktuvų nuomos su įgula, technine priežiūra ir draudimu) oro linijos „Avion Express“ persikėlė į naują biurą netoli Vilniaus oro uosto. Naujas biuro pastatas papildo šioje miesto dalyje „Avia Solutions Group“ vystomą aviacijos įmonių miestelį ir pabrėžia šios srities augimą mūsų šalyje.**

„Avion Express“ – per pastaruosius metus itin sparčiai augusi oro linijų bendrovė. Įmonė neseniai paskelbė įgijusi oro vežėjo sertifikatą ir atidariusi biurą Brazilijoje, taip pat pradėjusi procesą įsteigti oro linijas Meksikoje ir Filipinuose. Įmonės administracijoje, kuri įsikūrusi naujame pastate Vilniuje, šiuo metu dirba 460 žmonių, o jų skaičius per pastaruosius metus išaugo daugiau nei pustrečio karto (2021 m. – 130 darbuotojų).

„Avion Express“ personalo vadovė Laura Macutkevič sako, kad naujas biuras pirmiausia atliepia išaugusios komandos poreikius, bet kartu taps vieta pilotų ir skrydžių palydovų mokymams:

„Avion Express“ – globali įmonė, kurios dalis darbuotojų nuolat veikia visame pasaulyje. Mūsų komandą sudaro ne tik įvairių sričių administracijos darbuotojai, bet ir daugiau kaip 1 300 lėktuvų įgulos narių ir mechanikų. Tad naują biurą įrengėme taip, kad jis atitiktų būtent aviacijos įmonės poreikius – čia daug erdvių bendradarbiavimui, atskiros patalpos visą parą veikiančioms skrydžių valdymo komandoms, poilsio zonos, taip pat auditorijos pilotų, skrydžių palydovų ir techninio personalo mokymams ir testams.“

Kalbėdama apie modernaus biuro reikšmę, L. Macutkevič pabrėžia bendradarbiavimo svarbą skirtingas kultūras vienijančioje įmonėje:

„Mūsų oro linijose dirba 64 skirtingų tautybių žmonės. Vis dažniau pastebime, kad tam tikrų aviacijos profesionalų mūsų šalyje tiesiog neturime, todėl siekiame juos pritraukti ir konkuruojame dėl talentų su kitomis oro linijomis visame pasaulyje. Naujas biuras – tai pirmiausia vieta, kurioje patogu atlikti kasdienes užduotis ir jaustis komandos dalimi. Aviacijoje mėgstame sakyti, kad „nieko čia nepadarysi vienas“, todėl komandinio darbo ir tiesioginės komunikacijos tarp skyrių bei departamentų svarba mums – itin didelė. Tikimės, kad naujos erdvės padės tai dar labiau sustiprinti.“

Naujasis biuro pastatas atitinka aukščiausius tvarumo standartus: įdiegti šilumos siurbliai efektyviam šildymui ir vėsinimui, o kuriant interjerą stengtasi vengti plastiko – vietoj jo pasirinkti medis ir stiklas. Biure įrengtos net 555 darbo vietos, 27 susitikimų kambariai, 7 mokymų klasės, 200 kv. m ploto virtuvė bei didelė privati terasa.

Šiuo metu „Avion Express“ valdo 55 „Airbus A320“ orlaivių parką, o tarp įmonės klientų – tokios oro linijos kaip „Eurowings“, „Play“, „SunExpress“, „TAP Air Portugal“, „Transavia“, „Viva“, „Wizz Air“, ir kitos. Įmonė priklauso didžiausiai pasaulyje ACMI operatorių grupei „Avia Solutions Group“.

**Kontaktai žiniasklaidai:**

Rolanda Lipnevičiūtė

Marketingo ir komunikacijos vadovė

Avion Express

[rolanda.lipneviciute@avionexpress.aero](mailto:rolanda.lipneviciute@avionexpress.aero)